มันนี่ทูเดย์
สตง.ตรวจจ่ายเงินชาวนา
19 พ.ย. 2557

สตง.ตรวจจ่ายเงินชาวนา 
นายพิศิษฐ์ ลีลาวชิโรภาส ผู้ว่าการตรวจเงินแผ่นดิน (สตง.) เปิดเผยว่า สตง.ได้ส่งเจ้าหน้าที่ลงพื้นที่ตรวจทุจริตการจ่ายเงินในโครงการจ่ายเงินชาวนาไร่ละ 1,000 บาท จำนวนไม่เกิน 15 ไร่ หรือไม่เกินครัวเรือนละ 1.5 หมื่นบาท ใน 25 จังหวัดภาคกลางและตะวันออก คาดว่าจะใช้เวลา 1 เดือน ในการลงพื้นที่เพื่อหาข้อสรุปเสนอให้คณะกรรมการตรวจเงินแผ่นดิน (คตง.) และหน่วยงานที่เกี่ยวข้องรวมถึงรัฐบาล 
นอกจากนี้ สตง.ได้ทำหนังสือถึง พล.อ.ประยุทธ์ จันทร์โอชา นายกรัฐมนตรี ตั้งข้อสังเกต เรื่องฐานข้อมูลการขึ้นทะเบียนเกษตรกรในโครงการประกันรายได้ ปี 2554 ที่กรมส่งเสริมการเกษตรนำมาใช้เป็นฐานข้อมูล ซึ่ง สตง.เคยตรวจพบความเสี่ยงว่ามีเกษตรกรลงทะเบียนแจ้งว่ามีพื้นที่ปลูกข้าวมากเกินจริง จึงต้องการให้นายกฯ กำชับหน่วยงานที่เกี่ยวข้องตรวจสอบการดำเนินงานให้ชัดเจนก่อนจ่ายเงิน โดยกรมส่งเสริมการเกษตรได้รับเรื่องและลงตรวจข้อมูลการลงทะเบียนแล้ว 50% 
ทั้งนี้ ยอมรับว่าได้รับร้องเรียนเรื่องการจ่ายเงิน 50 บาท เป็นค่าลายเซ็นให้กำนัน ผู้ใหญ่บ้าน หากพบว่ามีจริงจะเอาผิดตามขั้นตอนทางกฎหมายต่อไป